               ЕВРОПЕЙСКА КОМИСИЯ
            Брюксел, 10.12.2021
            COM(2021) 785 final
            2021/0413(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комисията за риболова в северната част на Тихия океан

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Съюза на заседанията на Комисията за риболова в северната част на Тихия океан (NPFC) между 2022 и 2027 г. с цел приемане на мерки за опазване и управление.

               2.Контекст на предложението

               2.1.Конвенция за опазване и управление на рибните ресурси в открито море в северната част на Тихия океан

               Целта на Конвенцията за опазване и управление на рибните ресурси в открито море в северната част на Тихия океан (Конвенцията NPFC) е с учредяването на NPFC да се осигурят дългосрочното опазване и устойчивото използване на рибните ресурси в зоната на конвенцията. Конвенцията влезе в сила от 19 юли 2015 г.

               След ратифицирането на Конвенцията NPFC в съответствие с Решение 2022/ХХ/ЕС на Съвета
                  1
                Съюзът стана страна по NPFC.

               2.2.NPFC

               С Конвенцията NPFC беше създадена NPFC с цел управление и опазване на рибните ресурси в зоната на конвенцията. NPFC приема мерки, за да осигури дългосрочното опазване и устойчивото използване на рибните ресурси, попадащи в нейната компетентност.

               Като член на NPFC Съюзът има право на участие и право на глас. NPFC обикновено взема решенията си с консенсус; тя обаче може да взема решения с мнозинство от три четвърти от своите членове, освен в случаите, за които в Конвенцията NPFC изрично е предвиден консенсус.

               2.3.Решения на NPFC

               NPFC има правомощието да приема мерки за опазване и изпълнение за видовете риболов в своята област на компетентност, които мерки са обвързващи за договарящите страни.

               В съответствие с член 9, параграф 1, буква б) от Конвенцията NPFC мерките влизат в сила 90 дни след датата, на която договарящите страни са били уведомени за тях от NPFC.

               Ако най-малко две седмици преди датата, на която дадено решение става обвързващо, някой от членовете на Комисията NPFC повдигне възражение срещу това решение, този член не е длъжен да прилага съответното решение по отношение на обхвата на възражението. Възраженията могат да се повдигнат единствено на основание, че решението противоречи на разпоредбите на Конвенцията NPFC, Конвенцията на ООН по морско право от 1982 г. или Споразумението на ООН от 1995 г. относно рибните запаси или че решението необосновано дискриминира формално или фактически възразяващия член.

               3.Позиция, която трябва да се заеме от името на Съюза

               Позицията, която трябва да се заеме от името на Съюза на годишните заседания на регионалните организации за управление на рибарството, се определят съобразно двустепенен подход.

               С решение на Съвета се определят ръководните принципи и насоки на позицията на Съюза на многогодишна основа, а впоследствие позицията се коригира за всяко годишно заседание посредством неофициални документи на Комисията, предназначени за обсъждане в работната група на Съвета.

               В решението се съдържат общите принципи и насоки, като същевременно се вземат предвид, доколкото е възможно, специфичните особености на NPFC. Наред с това, в съответствие с искането на държавите членки, в него е предвидена стандартната процедура за ежегодното определяне на позицията на Съюза.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган, и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               NPFC е орган, учреден по силата на споразумение — по-конкретно Конвенцията NPFC.

               Актовете, които NPFC има за задача да приеме, представляват актове с правно действие. В съответствие с член 8 от Конвенцията NPFC тези актове ще бъдат обвързващи съгласно международното право и могат да окажат съществено въздействие върху съдържанието на законодателството на ЕС, в това число:

               ·Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов
                  3
               ,

               ·Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството
                  4
                и

               ·Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове
                  5
               .

               Предвидените актове не допълват, нито изменят институционалната рамка на Конвенцията NPFC.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако актът преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с рибарството. Правното основание при определяне на принципите, които трябва да бъдат отразени в настоящата позиция, е Регламент (ЕС) № 1380/2013.

               Поради това материалноправното основание за предложеното решение е член 43, параграф 2 от ДФЕС. Решението трябва да замени Решение 9784/17.

               4.3.Заключение

               Правното основание за предложеното решение следва да бъде член 43, параграф 2 от Договора за функционирането на Европейския съюз във връзка с член 218, параграф 9 от него.

               2021/0413 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комисията за риболова в северната част на Тихия океан

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение 2022/ХХ/ЕС на Съвета от февруари 2022 г.
                  6
                Съюзът сключи Конвенцията за опазване и управление на рибните ресурси в открито море в северната част на Тихия океан (Конвенцията NPFC), с която се учредява Комисията за риболова в северната част на Тихия океан (NPFC).

               (2)NPFC отговаря за приемането на мерки за опазване и управление, насочени към постигането на целите на Конвенцията NPFC. Мерките могат да придобият обвързващ характер по отношение на Съюза.

               (3)В Регламент (ЕС) № 1380/2013 на Европейския парламент и на Съвета
                  7
                се предвижда задължение за Съюза да гарантира, че дейностите, свързани с риболова и аквакултурата, са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както и за осигуряване на продоволственото снабдяване. В него също така се посочва, че Съюзът трябва да прилага подхода на предпазливост към управлението на рибарството, като целта е да се гарантира, че експлоатацията на живите морски биологични ресурси осигурява възстановяването и поддържането на популациите на улавяните видове над нивата, позволяващи максимален устойчив улов. Наред с това в регламента се предвижда задължение за Съюза да предприема мерки за опазване и управление въз основа на най-добрите налични научни становища, да оказва подкрепа при развитието на научните познания и становища, постепенно да премахне изхвърлянето на улов и да насърчава методи за риболов, които допринасят за по-селективен риболов, за избягване и, доколкото е възможно, за намаляване на нежелания улов, както и за риболов, който има слабо въздействие върху морските екосистеми и рибните ресурси. В Регламент (ЕС) № 1380/2013 също така изрично се предвижда, че Съюзът трябва да прилага тези цели и принципи при осъществяването на своите външни отношения в областта на рибарството.

               (4)Както се посочва в съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  8
               , и заключенията на Съвета във връзка с това съвместно съобщение
                  9
               , насърчаването на мерките за подкрепа и повишаване на ефективността на регионалните организации за управление на рибарството и, когато е уместно, за подобряване на тяхното управление са в центъра на действието на ЕС в рамките на тези форуми.

               (5)В съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Европейска стратегия за пластмасите в кръговата икономика“
                  10
               , се посочват конкретни мерки за намаляване на отпадъците от пластмаси и замърсяването на морската среда, както и за ограничаване на случаите на загуба или изоставяне на риболовни уреди в морето.

               (6)Целесъобразно е да се установи позицията, която трябва да се заеме от името на Съюза в рамките на NPFC за периода 2022—2027 г., тъй като мерките на NPFC за опазване и изпълнение ще бъдат обвързващи за Съюза и могат да окажат съществено въздействие върху съдържанието на неговото законодателство, а именно: Регламент (ЕО) № 1005/2008 на Съвета
                  11
               , Регламент (ЕО) № 1224/2009 на Съвета
                  12
                и Регламент (ЕС) 2017/2403 на Европейския парламент и на Съвета
                  13
               .

               (7)Предвид изменящия се характер на рибните ресурси в зоната на Конвенцията NPFC и произтичащата от това необходимост в позицията на Съюза да бъдат взети под внимание някои нови обстоятелства, включително новата научна и друга важна информация, представена преди или по време на заседанията на NPFC, следва да бъдат установени процедури във връзка с ежегодното уточняване на позицията на Съюза за периода 2022—2027 г., които са съобразени с принципа на лоялно сътрудничество между институциите на Съюза, залегнал в член 13, параграф 2 от Договора за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на заседанията на Комисията за риболова в северната част на Тихия океан (NPFC), е определена в приложение I.

               Член 2

               Ежегодното уточняване на позицията на Съюза, която трябва да се заеме на заседанията на NPFC, се извършва в съответствие с приложение II.

               Член 3

               Позицията на Съюза, определена в приложение I, се оценява и при необходимост се преразглежда от Съвета по предложение на Комисията най-късно за годишното заседание на NPFC през 2028 г.

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 2022/ХХ/ЕС на Съвета от февруари 2022 г. за одобряване, от името на Европейския съюз, на Конвенцията за опазване и управление на рибните ресурси в открито море в северната част на Тихия океан, (ОВ L ,  г., стр. ). [Решението за присъединяване се очаква до средата на февруари 2022 г.; този мандат ще бъде приет след присъединяването.]

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        ОВ L 286, 29.10.2008 г., стр. 1.

                     (4)

                        ОВ L 343, 22.12.2009 г., стр. 1.

                     (5)

                        ОВ L 347, 28.12.2017 г., стр. 81.

                     (6)

                        Решение 2022/ХХ/ЕС на Съвета от февруари 2022 г. за одобряване, от името на Европейския съюз, на Конвенцията за опазване и управление на рибните ресурси в открито море в северната част на Тихия океан, (ОВ L ,  г., стр. ).[Решението за присъединяване се очаква до февруари 2022 г.]

                     (7)

                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (8)

                        JOIN(2016) 49 final, 10.11.2016 г.

                     (9)

                        Док. 7348/1/17 REV 1, 24.3.2017 г.

                     (10)

                        COM(2018) 28 final, 16.1.2018 г.

                     (11)

                        Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (ОВ L 286, 29.10.2008 г., стр. 1).

                     (12)

                        Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).

                     (13)

                        Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (ОВ L 347, 28.12.2017 г., стр. 81).

    ---documentbreak---

               ЕВРОПЕЙСКА КОМИСИЯ
            Брюксел, 10.12.2021
            COM(2021) 785 final

            ПРИЛОЖЕНИЯ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Комисията за риболова в северната част на Тихия океан

               ПРИЛОЖЕНИЕ I

               Позиция, която трябва да се заеме от името на Съюза в рамките на Комисията за риболова в северната част на Тихия океан (NPFC)

               1.ПРИНЦИПИ

               В рамките на NPFC Съюзът:

               а) действа в съответствие с целите и принципите, които си е поставил в рамките на общата политика в областта на рибарството, по-специално чрез подхода на предпазливост, и целите, свързани с постигането на максимален устойчив улов, както е посочено в член 2, параграф 2 от Регламент (ЕС) № 1380/2013, така че да се насърчи прилагането на екосистемен подход към управлението на рибарството, да се предотврати и намали, доколкото е възможно, нежеланият улов и постепенно да се премахне изхвърлянето на улов, да се сведе до минимум въздействието на риболовните дейности върху морските екосистеми и техните местообитания, и да се осигури — посредством насърчаване на икономически жизнеспособен и конкурентоспособен сектор на рибарството в Съюза — справедлив жизнен стандарт за хората, чийто поминък зависи от риболовните дейности, като същевременно се отчитат интересите на потребителите;

               б) се стреми да осигури подходящо участие на заинтересованите страни в подготвителния етап на мерките на NPFC и гарантира, че мерките, приети в рамките на NPFC, са в съответствие с целите на Конвенцията NPFC;

               в) гарантира, че приетите в рамките на NPFC мерки са съгласувани с международното право, и по-специално с разпоредбите на Конвенцията на ООН от 1982 г. по морско право, Споразумението на ООН от 1995 г., свързано с опазването и управлението на трансгранично преминаващите и далекомигриращите рибни запаси, Споразумението от 1993 г. за насърчаване на спазването на международните мерки за опазване и управление от риболовните кораби в открито море и Споразумението на Организацията за прехрана и земеделие от 2009 г. за мерките на пристанищната държава;

               г) насърчава позициите, съобразени с най-добрите практики на регионалните организации за управление на рибарството (РОУР) в съответната зона;

               д) се стреми към съгласуваност и полезно взаимодействие с провежданата от него политика в рамките на двустранните му отношения в областта на рибарството с трети държави, и да гарантира съгласуваност с другите си политики — по-специално в областта на външните отношения, околната среда, търговията, развитието, научните изследвания и иновациите;

               е)гарантира спазването на своите международни ангажименти;

               ж) се придържа към заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството
                  1
               ;

               з) се стреми да създаде равноправни условия за флота на Съюза в зоната на Конвенцията NPFC въз основа на същите принципи и стандарти като тези, приложими съгласно правото на Съюза, и да насърчава еднаквото прилагане на тези принципи и стандарти;

               и) се придържа към съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  2
               , както и към заключенията на Съвета във връзка с това съвместно съобщение
                  3
               , и насърчава мерките за подпомагане и повишаване на ефективността на NPFC и, когато е уместно, за подобряване на нейното управление и постигнатите от нея резултати (по-специално по отношение на науката, спазването на приложимите разпоредби, прозрачността и вземането на решения);

               й) насърчава координацията между РОУР и регионалните морски конвенции, както и — когато е целесъобразно — сътрудничеството със световни организации в рамките на техните мандати;

               к)насърчава механизмите за сътрудничество между РОУР, отговарящи за улова на видове, различни от риба тон, които механизми са подобни на „процес от Кобе“ по отношение на РОУР за рибата тон.

               2.НАСОКИ

               При необходимост Съюзът се стреми да подкрепя предприемането на следните действия от страна на NPFC:

               а) мерки за опазване и управление на рибните ресурси в зоната на конвенцията въз основа на най-добрите налични научни становища, включително общ допустим улов и квоти или регулиране на усилието по отношение на живите морски биологични ресурси, регулирани от NPFC, с които мерки ще може да се постигне устойчива експлоатация на нивата, на които се получава максимален устойчив улов, чрез постепенно и постъпателно нарастване. При необходимост тези мерки за опазване и управление трябва да включват специални мерки за запасите, които са подложени на прекомерен улов, за да се гарантира, че риболовното усилие отговаря на наличните възможности за риболов;

               б) мерки за предотвратяване, възпиране и премахване на незаконния, недеклариран и нерегулиран риболов в зоната на конвенцията, включително списък на корабите, извършващи такъв риболов;

               в) мерки за наблюдение, контрол и надзор в зоната на конвенцията с цел да се осигури ефективност на контрола и спазване на мерките, приети в рамките на NPFC;

               г) мерки за максимално ограничаване на отрицателното въздействие на риболовните дейности върху морското биологично разнообразие и морските екосистеми и техните местообитания, включително мерки за намаляване на замърсяването на морската среда и предотвратяване на изхвърлянето на пластмаси в морето, както и за намаляване на въздействието на намиращите се в морето пластмаси върху морското биологично разнообразие и екосистемите, мерки за защита на уязвимите морски екосистеми в зоната на Конвенцията NPFC в съответствие с тази конвенция и с Международните насоки на ФАО за управление на дълбоководния риболов в открито море, и мерки за избягване и намаляване, доколкото е възможно, на нежелания улов, включително и по-специално на уязвимите морски видове, както и за постепенно премахване на изхвърлянето на улов;

               д)мерки за намаляване на въздействието на изоставените, изгубени или изхвърлени по друг начин риболовни уреди в океаните и за улесняване на идентифицирането и прибирането на тези уреди;

               е)препоръки — когато е целесъобразно и дотолкова, доколкото е разрешено по силата на съответните учредителни документи — които насърчават прилагането на Конвенцията относно условията на труд в сектора на риболова на Международната организация на труда;

               ж) мерки, с които се забранява риболовът, извършван единствено с цел добиване на перки от акули, и с които се изисква всички акули да бъдат разтоварвани с всичките си естествено прикрепени към трупа перки;

               з)когато е целесъобразно — съвместни подходи с други РОУР, по-специално с тези от тях, които участват в управлението на рибарството в същия регион;

               и) допълнителни технически мерки, основани на становища на спомагателните органи и работните групи на NPFC.

               ПРИЛОЖЕНИЕ II

               Ежегодно уточняване на позицията, която трябва да се заеме

               от Съюза на заседанията на Комисията за риболова в северната част на Тихия океан

               Преди всяко заседание на NPFC, когато този орган има за задача да приема решения с правно действие за Съюза, трябва да бъдат предприети необходимите действия, така че в позицията, която ще бъде изразена от името на Съюза, да бъде взета под внимание най-актуалната научна и друга важна информация, предадена на Европейската комисия, в съответствие с принципите и насоките, определени в приложение I.

               За тази цел и въз основа на посочената информация Европейската комисия представя на Съвета или на подготвителните му органи достатъчно рано преди всяко заседание на NPFC писмен документ, съдържащ предложеното уточняване на позицията на Съюза, за обсъждане и одобряване.

               Ако по време на заседание на NPFC не е възможно да се постигне споразумение — включително на място — позволяващо отразяването на нови елементи в позицията на Съюза, въпросът трябва да бъде отнесен до Съвета или до подготвителните му органи.

                     (1)

                        Док. 7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016 г.

                     (3)

                        Док. 7348/1/17 REV 1, 24.3.2017 г.


               ЕВРОПЕЙСКА КОМИСИЯ
            Брюксел, 16.12.2021
            COM(2021) 807 final
            2021/0417(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на шестдесет и петата сесия на Комисията за упойващите вещества по отношение на включването на вещества в списъците към Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза на 65-ата сесия на Комисията за упойващите вещества по отношение на включването на вещества в списъците към Единната конвенция на ООН по упойващите вещества от 1961 г., изменена с Протокола от 1972 г., и Конвенцията на ООН за психотропните вещества от 1971 г. Предвидено е 65-ата сесия на Комисията за упойващите вещества да се проведе от 14 до 18 март 2022 г.

               2.КОНТЕКСТ НА ПРЕДЛОЖЕНИЕТО

               2.1.Единната конвенция на ООН по упойващите вещества от 1961 г., изменена с Протокола от 1972 г., и Конвенцията на ООН за психотропните вещества от 1971 г.

               Целта на Единната конвенция на Организацията на обединените нации (ООН) по упойващите вещества от 1961 г., изменена с Протокола от 1972 г. (наричана по-нататък „Конвенцията по упойващите вещества“)
                  1
               , е борбата със злоупотребите с наркотични вещества чрез координирани действия на международно равнище. Предвидени са две съвместно функциониращи форми на намеса и контрол. На първо място, целта е притежаването, употребата, търговията, разпространението, вносът, износът, произвеждането и производството на наркотици да се ограничат изключително до необходимото за медицински и научни цели. На второ място, Конвенцията се бори с трафика на наркотици чрез международно сътрудничество с цел възпиране и обезкуражаване на трафикантите на наркотици.

               С Конвенцията на ООН за психотропните вещества от 1971 г. (наричана по-нататък „Конвенцията за психотропните вещества“)
                  2
                се въвежда международна система за контрол на психотропните вещества. Тя представлява отговор на разнообразяването и разширяването на спектъра на наркотиците, с които се злоупотребява, и с нея се въвежда контрол върху редица синтетични наркотици в зависимост от техния потенциал за злоупотреба, от една страна, и терапевтичната им стойност, от друга страна.

               Всички държави — членки на ЕС, са страни по горепосочените конвенции, докато Съюзът не е.

               2.2.Комисия за упойващите вещества

               Комисията за упойващите вещества е комисия към Икономическия и социален съвет на ООН (ECOSOC) и нейните функции и правомощия са регламентирани, inter alia, в двете конвенции. Тя се състои от 53 държави — членки на ООН, избрани от ECOSOC. 11 държави членки ще са членове на Комисията за упойващите вещества с право на глас през март 2022 г.
                  3
                Съюзът има статут на наблюдател в Комисията за упойващите вещества.

               2.3.Предвиденият акт на Комисията за упойващите вещества

               Комисията за упойващите вещества изменя редовно списъците на веществата, приложени към конвенциите, въз основа на препоръки на Световната здравна организация (СЗО), която ползва съветите на своята експертна комисия по наркозависимостите.

               На 18 ноември 2021 г. СЗО изпрати препоръка до генералния секретар на ООН
                  4
                за 3 от веществата, които са били подложени на критичен преглед от експертната комисия по наркозависимостите на СЗО, да бъдат добавени към списъците, приложени към конвенциите.

               Комисията за упойващите вещества се призовава да приеме на своята 65-а сесия, която ще се проведе във Виена от 14 до 18 март 2022 г., решения относно включването на тези вещества в списъците към конвенциите.

               3.Позиция, която трябва да се заеме от името на Съюза

               Промените в списъците към конвенциите имат преки последици върху приложното поле на правото на Съюза в областта на контрола на наркотиците за всички държави членки. Член 1, параграф 1 от Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици
                  5
                (наричано по-нататък „рамковото решение“) гласи, че по смисъла на рамковото решение „наркотици“ означава вещество, обхванато от Конвенцията по упойващите вещества или Конвенцията за психотропните вещества, както и което и да е от веществата, посочени в приложението към рамковото решение. Следователно рамковото решение се прилага по отношение на веществата, изброени в списъците към Конвенцията по упойващите вещества и към Конвенцията за психотропните вещества. Ето защо всяка промяна в списъците, приложени към тези конвенции, засяга пряко общите разпоредби на ЕС и променя техния обхват в съответствие с член 3, параграф 2 от Договора за функционирането на Европейския съюз (ДФЕС). Това е така, независимо дали въпросното вещество вече подлежи на контрол в целия Съюз
                  6
               .

               Трите вещества (брорфин, метонитазен, евтилон), препоръчани от СЗО за международен контрол, са предмет на интензивен мониторинг
                  7
                от страна на Европейския център за мониторинг на наркотици и наркомании.

               В предложението за позиция на Съюза на Комисията се предлага да се подкрепят препоръките на СЗО, тъй като те са в съответствие с настоящото състояние на научното познание. Що се отнася до тези нови психоактивни вещества, добавянето им в списъците към конвенциите се подкрепя и от информацията, която е налична в европейската база данни за нови наркотични вещества на Европейския център за мониторинг на наркотици и наркомании.

               Необходимо е Съветът да определи позицията на Съюза за заседанието на Комисията за упойващите вещества, на което тя се призовава да вземе решение относно включването на веществата в съответните списъци. Поради ограниченията, произтичащи от статута на наблюдател на Съюза, тази позиция следва да бъде изразена от държавите членки, които ще бъдат членки на Комисията за упойващите вещества през март 2022 г., действащи съвместно в интерес на Съюза в рамките на тази комисия. Съюзът не е страна по посочените конвенции, но има изключителна компетентност в тази област.

               За тази цел Комисията предлага позиция на Съюза, която да бъде изразена от държавите членки, които ще бъдат членки на Комисията за упойващите вещества през март 2022 г., от името на Европейския съюз, на 65-ата сесия на Комисията за упойващите вещества относно включването на вещества в списъците към Конвенцията по упойващите вещества и Конвенцията за психотропните вещества. Комисията представя за седми път такова предложение за позиция на Съюза
                  8
               . Съветът прие позициите на Съюза
                  9
                и благодарение на това на предишните заседания на Комисията за упойващите вещества ЕС успя да изрази единно мнение по отношение на вписването на вещества в списъците на международно равнище, тъй като държавите членки, участващи в Комисията за упойващите вещества, гласуваха в подкрепа на това вписване в съответствие с приетата позиция на Съюза
                  10
               .

               4.ПРАВНО ОСНОВАНИЕ

               4.1.Процесуалноправно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.“

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  11
               . Понятието „актове с правно действие“ включва актовете с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  12
               .

               По смисъла на този член Комисията за упойващите вещества е „орган, създаден със споразумение“, като се има предвид, че тя е орган, създаден от ECOSOC — орган на Организацията на обединените нации — и че са ѝ възложени специфични задачи съгласно Конвенцията по упойващите вещества и Конвенцията за психотропните вещества.

               Решенията на Комисията за упойващите вещества по отношение на списъците с вещества представляват „актове с правно действие“ по смисъла на член 218, параграф 9 от ДФЕС. Съгласно Конвенцията по упойващите вещества и Конвенцията за психотропните вещества решенията на Комисията за упойващите вещества автоматично стават правнообвързващи, освен ако някоя от страните поиска от ECOSOC да преразгледа решението в рамките на предвидения срок
                  13
               . Решенията на ECOSOC по въпроса са окончателни. Решенията на Комисията за упойващите вещества по отношение на списъците с вещества имат правно действие и в правния ред на ЕС по силата на правото на Съюза предвид факта, че могат да окажат съществено въздействие върху съдържанието на законодателството на ЕС, и по-конкретно Рамково решение 2004/757/ПВР на Съвета. Промените в списъците към конвенциите имат преки последици върху приложното поле на този правен инструмент на ЕС.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза.

               Основната цел и съдържанието на предвидения акт са свързани с незаконния трафик на наркотици.

               Поради това материалноправното основание на предложеното решение е член 83, параграф 1 от ДФЕС, в който незаконният трафик на наркотици се определя като престъпност с особено трансгранично измерение, а Европейският парламент и Съветът се оправомощават да установят минимални правила относно определянето на престъпленията и на санкциите в областта на незаконния трафик на наркотици.

               4.3.Променлива геометрия

               Дания е обвързана от Рамково решение 2004/757/ПВР на Съвета, приложимо до 21 ноември 2018 г., в чийто член 1 се заявява, че „наркотици“ означава веществата, обхванати от Конвенцията по упойващите вещества или Конвенцията за психотропните вещества.

               Тъй като решенията на Комисията за упойващите вещества по отношение на списъците с вещества засягат общите правила в областта на незаконния трафик на наркотици, с които Дания е обвързана, Дания участва в приемането на решение на Съвета за определяне на позицията, която трябва да се заеме от името на Съюза при приемането на такива решения.

               Ирландия е обвързана от рамковото решение и поради това участва в приемането на решение на Съвета за определяне на позицията, която трябва да се заеме от името на Съюза при приемането на решения по отношение на списъците с вещества.

               4.4.Заключение

               Правното основание за настоящото предложение е член 83, параграф 1 от ДФЕС във връзка с член 218, параграф 9 от ДФЕС.

               5.ОТРАЖЕНИЕ ВЪРХУ БЮДЖЕТА

               Няма отражение върху бюджета.

               2021/0417 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на шестдесет и петата сесия на Комисията за упойващите вещества по отношение на включването на вещества в списъците към Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 83, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Единната конвенция на Организацията на обединените нации (ООН) по упойващите вещества от 1961 г., изменена с Протокола от 1972 г.
                  14
                (наричана по-нататък „Конвенцията по упойващите вещества“), влезе в сила на 8 август 1975 г.

               (2)Съгласно член 3 от Конвенцията по упойващите вещества Комисията за упойващите вещества може да взема решения за добавяне на вещества в списъците към тази конвенция. Тя може да внася промени в списъците единствено в съответствие с препоръките на Световната здравна организация (СЗО), но може също така да реши да не направи промените, препоръчани от СЗО.

               (3)Конвенцията на ООН за психотропните вещества от 1971 г. (наричана по-нататък „Конвенцията за психотропните вещества“)
                  15
                влезе в сила на 16 август 1976 г.

               (4)Съгласно член 2 от Конвенцията за психотропните вещества Комисията за упойващите вещества може да взема решения за добавяне или изваждане на вещества от списъците към тази конвенция въз основа на препоръките на СЗО. Тя разполага с широки дискреционни правомощия да взема предвид икономическите, социалните, правните, административните или други фактори, но не може да действа произволно.

               (5)Промените в списъците към двете конвенции имат преки последици върху приложното поле на правото на Съюза в областта на контрола на наркотиците. Рамково решение 2004/757/ПВР на Съвета
                  16
                се прилага за веществата, изброени в списъците към тези конвенции. Ето защо всяка промяна в списъците, приложени към конвенциите, засяга пряко общите правила на Съюза и променя техния обхват в съответствие с член 3, параграф 2 от Договора за функционирането на Европейския съюз.

               (6)На своята шестдесет и пета сесия, която е насрочена да се проведе от 14 до 18 март 2022 г. във Виена, Комисията за упойващите вещества трябва да приеме решения относно добавянето на 3 нови вещества в списъците към горепосочените конвенции.

               (7)Съюзът не е страна по Конвенцията по упойващите вещества, нито по Конвенцията за психотропните вещества. Той има статут на наблюдател без право на глас в Комисията за упойващите вещества, в която през март 2022 г. единадесет държави членки ще бъдат членове с право на глас
                  17
               . Поради това е необходимо Съветът да оправомощи държавите членки да изразят позицията на Съюза по отношение на включването на вещества в списъците към Конвенцията по упойващите вещества и Конвенцията за психотропните вещества, като се има предвид, че решенията относно добавянето на нови вещества в списъците към конвенциите попадат в обхвата на изключителната компетентност на Съюза.

               (8)СЗО изпрати препоръка за добавяне на две нови вещества в списък I към Конвенцията по упойващите вещества, както и на едно ново вещество в списък II към Конвенцията за психотропните вещества
                  18
               .

               (9)Всички вещества, разгледани от експертната комисия по наркозависимостите на СЗО („експертната комисия“) и препоръчани от СЗО за добавяне в списъка, са предмет на мониторинг от страна на Европейския център за мониторинг на наркотици и наркомании като нови психоактивни вещества съгласно Регламент (ЕО) № 1920/2006 на Европейския парламент и на Съвета
                  19
               .

               (10)Съгласно оценката на експертната комисия веществото брорфин (химично наименование: 1-{1-[1-(4-бромофенил)етил]пиперидин-4-ил}-1,3-дихидро-2H-бензимидазол-2-он) е синтетичен опиоид, сходен с други синтетични опиоиди като морфина и фентанила. Брорфинът може да се преобразува в безитрамид, който е опиоид, включен в списък I към Единната конвенция по упойващите вещества. Веществото брорфин няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с брорфин се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва брорфинът да бъде включен в списък I към Конвенцията по упойващите вещества.

               (11)Веществото брорфин е открито в 4 държави членки и се контролира в поне 3 държави членки. То се свързва с един случай на несмъртоносна интоксикация и понастоящем е предмет на интензивен мониторинг от страна на Европейския център за мониторинг на наркотиците и наркоманиите.

               (12)Ето защо държавите членки следва да заемат позицията брорфинът да бъде добавен в списък I към Конвенцията по упойващите вещества.

               (13)Съгласно оценката на експертната комисия веществото метонитазен (химично наименование: N,N-диетил-2-[(4-метоксифенил)метил]-5-нитро-1H-бензимидазол-1-етанамин) е синтетичен опиоид, структурно сходен с веществата изотонитазен и етонитазен, които са включени в списък I към Единната конвенция по упойващите вещества. Метонитазенът е бил изследван в предклинични модели за аналгетичните си ефекти, но не е известно да има терапевтична употреба. Налице са достатъчно доказателства, че с метонитазен се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва метонитазенът да бъде включен в списък I към Конвенцията по упойващите вещества.

               (14)Веществото метонитазен е открито в 3 държави членки и се контролира в поне 3 държави членки. То се свързва с един смъртен случай и понастоящем е предмет на интензивен мониторинг от страна на Европейския център за мониторинг на наркотиците и наркоманиите.

               (15)Ето защо държавите членки следва да заемат позицията метонитазенът да бъде добавен в списък I към Конвенцията по упойващите вещества.

               (16)Съгласно оценката на експертната комисия веществото евтилон (химично наименование: 1-(1,3-бензодиоксол-5-ил)-2-(етиламино)бутан-1-он) е синтетичен катинон, чиито химическа структура и фармакологични характеристики са сходни с тези на амфетамините и катиноните, които вече са поставени под международен контрол. Свързаните катинони, като метилон и N-етилнорпентилон, са включени в списък II на Конвенцията за психотропните вещества от 1971 г. Няма данни, че веществото евтилон има терапевтично приложение, нито че е получило разрешение за пускане на пазара като лекарствен продукт. Налице са достатъчно доказателства, че с евтилон се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото евтилон да бъде включено в списък II към Конвенцията за психотропните вещества.

               (17)Веществото евтилон е открито в 20 държави членки и се контролира в поне 2 държави членки. То се свързва с един случай на несмъртоносна интоксикация и е открито в три биологични проби, свързани със сериозни нежелани събития. Понастоящем веществото евтилон е предмет на интензивен мониторинг от страна на Европейския център за мониторинг на наркотици и наркомании.

               (18)Ето защо държавите членки следва да заемат позицията евтилонът да бъде добавен в списък II към Конвенцията за психотропните вещества.

               (19)Уместно е да се определи позицията, която трябва да се заеме от името на Съюза в Комисията за упойващите вещества, тъй като решенията за включване в различните списъци на 3-те вещества могат да окажат съществено въздействие върху съдържанието на правото на Съюза, а именно върху Рамково решение 2004/757/ПВР.

               (20)Позицията на Съюза трябва да бъде изразена от държавите членки, които са членове на Комисията за упойващите вещества, като те действат съвместно.

               (21)Дания е обвързана от Рамково решение 2004/757/ПВР и поради това участва в приемането и прилагането на настоящото решение.

               (22)Ирландия е обвързана от Рамково решение 2004/757/ПВР и поради това участва в приемането и прилагането на настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на шестдесет и петата сесия на Комисията за упойващите вещества, която ще се проведе от 14 до 18 март 2022 г. — когато този орган ще има за задача да приеме решения относно добавянето на вещества в списъците към Единната конвенция на Организацията на обединените нации по упойващите вещества от 1961 г., изменена с Протокола от 1972 г., и Конвенцията на Организацията на обединените нации за психотропните вещества от 1971 г. — е изложена в приложението към настоящото решение.

               Член 2

               Позицията, посочена в член 1, се изразява от държавите членки, които са членове на Комисията за упойващите вещества, като те действат съвместно.

               Член 3

               Адресати на настоящото решение са държавите членки в съответствие с Договорите.

               Съставено в Брюксел на […] година.

                        За Съвета

                     Председател

                     (1)

                        Сборник договори на ООН, том 978, № 14152.

                     (2)

                        Сборник договори на ООН, том 1019, № 14956.

                     (3)

                        Австрия, Белгия, Германия, Испания, Италия, Нидерландия, Полша, Словения, Унгария, Франция и Швеция.

                     (4)

                        https://cdn.who.int/media/docs/default-source/controlled-substances/unsg-expert-committee-on-drug-dependence.pdf?sfvrsn=d608e00c_5.

                     (5)

                        ОВ L 335, 11.11.2004 г., стр. 8, изменено с Директива (ЕС) 2017/2103 на Европейския парламент и на Съвета от 15 ноември 2017 г. за изменение на Рамково решение 2004/757/ПВР на Съвета с цел включване на нови психоактивни вещества в определението за „наркотици“ и за отмяна на Решение 2005/387/ПВР на Съвета (ОВ L 305, 21.11.2017 г., стр. 12.).

                     (6)

                        Вж. приложението към рамковото решение.

                     (7)

                        За повече информация относно последиците от интензивния мониторинг вж.
                  https://www.emcdda.europa.eu/system/files/publications/12213/downloads/Guidance%20Note%206-%20Intensive%20monitoring.pdf
                  .

                     (8)

                        COM(2017) 72 final; COM(2018) 31 final; COM(2018) 862 final; COM(2019) 631 final; COM(2019) 624 final; COM(2020)659 final, COM(2020)814 final.

                     (9)

                        Приети от Съвета съответно на 7 март 2017 г., 27 февруари 2018 г., 5 март 2019 г., 11 февруари 2020 г., 17 ноември 2020 г. и 8 март 2021 г.

                     (10)

                        С едно-единствено изключение, което е предмет на текущо производство за установяване на нарушение.

                     (11)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 64.

                     (12)

                        Решение на Съда от 7 октомври 2014 г., Германия/Съвет, Германия/Съвет,C-399/12, ECLI:EU:C:2014:2258, т. 61—64.

                     (13)

                        Член 3, параграф 7 от Конвенцията по упойващите вещества; член 2, параграф 7 от Конвенцията за психотропните вещества.

                     (14)

                        Сборник договори на ООН, том 978, № 14152.

                     (15)

                        Сборник договори на ООН, том 1019, № 14956.

                     (16)

                        Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (ОВ L 335, 11.11.2004 г., стр. 8).

                     (17)

                        Австрия, Белгия, Германия, Испания, Италия, Нидерландия, Полша, Словения, Унгария, Франция и Швеция.

                     (18)

                        https://cdn.who.int/media/docs/default-source/controlled-substances/unsg-expert-committee-on-drug-dependence.pdf?sfvrsn=d608e00c_5.

                     (19)

                        Регламент (ЕО) № 1920/2006 на Европейския парламент и на Съвета от 12 декември 2006 г. относно Европейския център за мониторинг на наркотици и наркомании (OB L 376, 27.12.2006 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 16.12.2021
            COM(2021) 807 final

            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз на шестдесет и петата сесия на Комисията за упойващите вещества по отношение на включването на вещества в списъците към Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               ПРИЛОЖЕНИЕ

               Позицията, която трябва да се заеме от държавите членки — членове на Комисията за упойващите вещества, действащи съвместно в интерес на Съюза, по време на шестдесет и петата сесия на тази комисия, насрочена да се проведе от 14 до 18 март 2022 г., по отношение на промените в приложното поле на контрола на вещества е следната:

               (1)Веществото брорфин да бъде включено в списък I към Конвенцията по упойващите вещества.

               (2)Веществото метонитазен да бъде включено в списък I към Конвенцията по упойващите вещества.

               (3)Веществото евтилон да бъде включено в списък II към Конвенцията за психотропните вещества.


               ЕВРОПЕЙСКА КОМИСИЯ
            Брюксел, 22.12.2021
            COM(2021) 834 final
            2021/0440(NLE)

            Предложение за
            РЕШЕНИЕ НА СЪВЕТА
            за отмяна, от името на представителите на правителствата на държавите членки, заседаващи в рамките на Съвета, на Решение (ЕС) 2016/394 на Съвета за приключване на процедурата на консултации с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  След влошаването на положението в Бурунди в периода преди парламентарните и президентските избори през юни и юли 2015 г. Европейският съюз прецени, че Република Бурунди не е спазила основните елементи, определени в член 9 от Споразумението за партньорство АКТБ—ЕС
                     1
                  , по отношение на правата на човека, демокрацията и принципите на правовата държава.

                  След консултациите, проведени в Брюксел на 8 декември 2015 г. съгласно член 96 от Споразумението за партньорство АКТБ—ЕС, Европейският съюз взе предвид отговорите, предоставени от правителството на Бурунди, както и неговия ангажимент за предоставяне на разяснения по отношение на повдигнатите въпроси и за ускоряване на някои съдебни производства. Въпреки това Европейският съюз счете, че с изразените позиции не се отговаря изцяло на въпроса за неспазването на основните елементи от партньорството му с Република Бурунди. Тези позиции не осигуриха и задоволителна реакция по отношение на решенията, взети от Съвета за мир и сигурност на Африканския съюз на 17 октомври и 13 ноември 2015 г., по-специално необходимостта от бързо установяване на истински и приобщаващ диалог въз основа на спазването на споразумението от Аруша.

                  На 13 ноември 2015 г. с Решение (ЕС) 2016/394 на Съвета консултациите бяха приключени и бяха приети подходящи мерки, както са описани в приложението към посоченото решение
                     2
                  . Те включваха спиране на финансовата подкрепа или изплащането на средства (включително бюджетната подкрепа), предназначени пряко за администрацията или институциите на Бурунди.

               От мирния политически преход от 2020 г. насам, довел до избирането на президента Ндайшимие и съставянето на ново правителство, ЕС отбеляза положителна динамика, изразяваща се в:

               ·конструктивно ангажиране в политически диалог с Бурунди в съответствие с член 8 от Споразумението за партньорство;

               ·усилия на правителството в подкрепа на мира и стабилността, мерки за подобряване на управлението, свобода на медиите; декларации относно правата на човека, принципите на правовата държава и борбата срещу безнаказаността;

               ·споразумение за пътна карта („Feuille de route“), която съдържа ангажименти от страна на правителството на Бурунди в отговор на Решение (ЕС) 2016/394 на Съвета в областите на правата на човека; правосъдието и принципите на правовата държава; свободата на убеждение и свободата на печата; доброто управление; мира, сигурността и демокрацията; бизнес климата; околната среда и биологичното разнообразие;

               ·големия брой на бежанците, които се завръщат доброволно в Бурунди;

               ·възстановяването на сътрудничеството с международната общност и със съседните държави.

                  С оглед на посочения напредък и ангажименти в доклада си от 19 май 2021 г. ръководителите на мисии изразиха становището, че подходящите мерки, изложени в приложението към Решение (ЕС) 2016/394 на Съвета, вече не са целесъобразни и поради това препоръчват те да бъдат премахнати.

                  Въпреки това следните въпроси следва да продължат да бъдат повдигани в контекста на политическия диалог, установен с Бурунди съгласно член 8 от Споразумението за партньорство АКТБ—ЕС:

               ·подобряване на управлението, принципите на правовата държава, правата на човека, бизнес климата като необходима основа за устойчиво развитие;

               ·освобождаване на политическите затворници, завръщане на членовете на опозицията и гражданското общество; политическото пространство трябва да бъде отворено и успокоено с цел постигане на помирение;

               ·продължаване на усилията за укрепване на свободата на медиите;

               ·намаляване на произволните арести; по-добър контрол от страна на съответните органи на свързани с политиката групи от извършители на актове на насилие („Imbonerakure“) и подобрена отчетност и прозрачност на някои дейности на Националната разузнавателна служба (SNR); реформа на съдебната власт, разграничение между държава и партия;

               ·зачитане на независимостта на гражданското общество/НПО.

                  Поради това целта на настоящото предложение е да бъде отменено Решение (ЕС) 2016/394 на Съвета, което ще доведе до премахване на подходящите мерки, определени в заключенията от консултациите съгласно член 96 от Споразумението за партньорство АКТБ—ЕС.

               •Съгласуваност с действащите разпоредби в тази област на политиката

                  Предложението е съгласувано с действащите разпоредби в тази област на политиката, а именно:

               ·Новия европейски консенсус за развитие „Нашият свят, нашето достойнство, нашето бъдеще“ от 8 юни 2017 г.
                  3

               ·Глобалната стратегия за външната политика и политиката на сигурност на Европейския съюз

               ·Съвместно съобщение до Европейския парламент и Съвета „Към цялостна стратегия с Африка“, 9 март 2020 г.
                  4

               ·Плана за действие на ЕС относно правата на човека и демокрацията за периода 2020—2024 г.
                  5

               ·Стратегическата рамка на ЕС относно правата на човека и демокрацията, 2012 г.
                  6

               ·Плана за действие на ЕС относно равенството между половете III от 25 ноември 2020 г
                  7
               .

                  Сътрудничеството на ЕС се направлява от Програмата до 2030 г. и целите за устойчиво развитие, Парижкото споразумение, Програмата за действие от Адис Абеба.

                  Предложението ще позволи пълното изпълнение на техните разпоредби, доколкото то ще осигури възможност за сътрудничество с правителството на Бурунди при същевременно продължаване на наблюдението на аспектите на загриженост чрез възстановения постоянен политически диалог.

                •Съгласуваност с други политики на Съюза

                  Предложението е съгласувано с приоритетите на Комисията за периода 2019—2024 г., доколкото те са свързани с външната дейност: Европейския зелен пакт, цифровия преход и технологиите за данни, съюзите за устойчив растеж и достойни работни места, по-доброто ръководство и управление на миграцията, партньорствата в областта на миграцията, както и управлението, мира и сигурността. Освен това то е съгласувано с Глобалната стратегия за външната политика и политика на сигурност на Европейския съюз от 2016 г.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  В съответствие с целта, съдържанието и контекста на предложената мярка материалноправното основание е член 3 от Вътрешното споразумение между представителите на правителствата на държавите членки, заседаващи в рамките на Съвета, относно мерките, които трябва да бъдат взети, и процедурите, които трябва да се следват с оглед на изпълнението на Споразумението за партньорство АКТББ—ЕО във връзка с точка 3, втора алинея от приложението към това споразумение (наричано по-долу „Вътрешно споразумение“)
                     8
                  .

               •Избор на инструмент

                  Съгласно член 3 от Вътрешното споразумение позицията на държавите членки за прилагането на член 96 от Споразумението АКТБ—ЕО, когато тази позиция засяга въпроси от тяхната компетентност, се приема от Съвета в съответствие с процедурата, изложена в приложението. Съгласно точка 3 от приложението към Вътрешното споразумение тези мерки остават в сила до момента, в който Съветът вземе решение за изменение или отмяна на приетите преди това мерки по предложение на Комисията, съгласувано с върховния представител на Съюза по въпросите на външните работи и политиката на сигурност и с квалифицирано мнозинство в случай на частично спиране.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Неприложимо

               •Консултации със заинтересованите страни

                  Настоящото предложение беше инициирано във връзка с горепосочения доклад на ръководителите на мисии на ЕС в Бурунди, който беше обсъден в работната група „Африка“ (COAFR) на 25 май 2021 г. и в работната група „Африка, Карибите и Тихоокеанския басейн“(РГ „АКТБ“) на 28 май 2021 г. Делегатите в COAFR признаха положителните промени и изразиха подкрепа за отмяната на подходящите мерки, като същевременно подчертаха, че е важно да продължи насърчаването на правителството на Бурунди да постига по-нататъшен напредък в областта на правата на човека, принципите на правовата държава и управлението. Делегатите в работната група АКТБ изразиха подкрепата си за резултата от обсъждането в COAFR и подчертаха важността на запазването на предимство чрез индивидуалните санкции с цел улесняване на по-нататъшния напредък.

               •Оценка на въздействието

                  Очаква се отмяната на подходящите мерки да изгради доверие между ЕС и Бурунди и да се нормализират отношенията; тя може да допринесе за укрепване на положителните фактори в структурите на властта в Бурунди, да позволи политическия диалог по чувствителни теми, да увеличи влиянието на ЕС и да укрепи позицията на ЕС в Бурунди по отношение на други участници на световната сцена.

                  Премахването на подходящите мерки ще позволи да се използва ефектът на ливъридж, предлаган от многогодишното индикативно програмиране за периода 2021—2027 г., като стимул за подобрения по отношение на правата на човека, принципите на правовата държава и управлението.

               •Основни права

               Освен това ограничителните мерки по отношение на лица, предприятия или органи, които подкопават демокрацията или възпрепятстват търсенето на политическо решение в Бурунди, ще продължат съгласно Решение (ОВППС) 2015/1763 на Съвета
                  9
               .

               4.ОТРАЖЕНИЕ ВЪРХУ БЮДЖЕТА

                  Няма отражение върху бюджета.

               5.ДРУГИ ЕЛЕМЕНТИ

                  Въпреки че в предложението се предвижда прекратяване на подходящите мерки, изброени в приложението към Решение (ЕС) 2016/394 на Съвета, ограничителните мерки съгласно Решение (ОВППС) 2015/1763 на Съвета продължават да бъдат в сила и ще бъдат преразгледани през следващите месеци, както се предвижда в това решение.

               Делегатите в COAFR призоваха за обсъждане по отношение на бъдещето на анкетната комисия на ООН относно Бурунди. След това обсъждане, въз основа на резолюция на ЕС
                  10
               , Съветът на ООН по правата на човека взе решение да въведе мандат за наблюдение на конкретна държава под формата на специален докладчик за състоянието на правата на човека в Бурунди, като последващи действия по отношение на работата на анкетната комисия.

               2021/0440 (NLE)

               Предложение за

               РЕШЕНИЕ НА СЪВЕТА

               за отмяна, от името на представителите на правителствата на държавите членки, заседаващи в рамките на Съвета, на Решение (ЕС) 2016/394 на Съвета за приключване на процедурата на консултации с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Вътрешното споразумение между представителите на правителствата на държавите членки, заседаващи в рамките на Съвета, относно мерките, които трябва да бъдат взети, и процедурите, които трябва да се следват с оглед на изпълнението на Споразумението за партньорство АКТБ—ЕО, по-специално член 3 от него и приложението към него,

               като взе предвид предложението на Европейската комисия,

               като има предвид, че:

               (1)Консултациите с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г.
                  11
               , както е изменено
                  12

                  13
                и удължено
                  14
               , бяха приключени с Решение (ЕС) 2016/394 на Съвета
                  15
                и бяха предприети подходящи мерки, посочени в приложението към това решение, след предложение на Комисията със съгласието на върховния представител на Съюза по въпросите на външните работи и политиката на сигурност.

               (2)Като цяло мирният политически преход в резултат на общите избори през май 2020 г. разкри нов хоризонт на надежда за населението и на възможности за Бурунди и за отношенията на държавата с нейните партньори.

               (3)Оттогава Съюзът отчита положителните промени, извършени от правителството на Бурунди по отношение на правата на човека, доброто управление и принципите на правовата държава, както и на ангажиментите, поети в неговата пътна карта („Feuille de route“) за по-нататъшни подобрения в тези области.

               (4)Беше съставено правителство, ангажирано с провеждането на реформите, необходими за развитието и стабилността на страната, и беше постигнат окуражителен напредък за изпълнението на ангажиментите, предвидени в Решение (ЕС) 2016/394.

               (5)В съответствие с оценката на Комисията, със съгласието на върховния представител на Съюза по въпросите на външните работи и политиката на сигурност, основанията за приемането на Решение (ЕС) 2016/394, изложени в това решение, вече не са налице. Следователно това решение следва да бъде отменено от името на държавите членки по въпроси от тяхната компетентност.

               (6)Трайните предизвикателства в областите на правата на човека, доброто управление и принципите на правовата държава продължават да са налице, като е необходим по-нататъшен напредък от страна на органите на Бурунди, включително чрез изпълнението на пътната карта, както и в рамките на текущия политически диалог.

               (7)Бурунди продължава да бъде неустойчива държава и избраните органи трябва да подкрепят международните партньори при изпълнението на програмата за реформа и дневния ред за развитие на държавата.

               (8)Европейският съюз и държавите членки, заедно с други международни партньори, следва да подкрепят настоящите усилия на националните органи за стабилизиране и укрепване на демократичните институции, за насърчаване на правата на човека, доброто управление и принципите на правовата държава, както и за изпълнение на ангажиментите, поети в пътната карта за по-нататъшни подобрения в тези области,

               ПРИЕ НАСТОЯЩОТО РЕШЕНИЕ:

               Член 1

               Решение (ЕС) 2016/394 се отменя от името на държавите членки по въпроси от тяхната компетентност.

               Член 2

               Настоящото решение влиза в сила в деня на приемането му

               Съставено в Брюксел на […] година.

                     За Съвета

                     Председател

                     (1)

                        Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (ОВ L 317, 15.12.2000 г., стр. 3). Споразумението за партньорство АКТБ—ЕС беше изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27), и със споразумението, подписано в Уагадугу на 22 юни 2010 г. (ОВ L 287, 4.11.2010 г., стр. 3). Срокът на прилагане на Споразумението за партньорство АКТБ—ЕС беше удължен с Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС (ОВ L 001, 3.1.2020 г., стр. 3), изменено с Решение № 2/2020 на Комитета на посланиците АКТБ—ЕС от 4 декември 2020 г. (ОВ L 420, 14.12.2020 г., стр. 32), и Решение № 3/2021 на Комитета на посланиците АКТБ—ЕС от 26 ноември 2021 г. (ОВ L 441, 9.12.2021 г., стр. 3) до 30 юни 2022 г. или до влизането в сила или временното прилагане на новото Споразумение за партньорство АКТБ—ЕС, в зависимост от това кое от двете събития настъпи по-рано.

                     (2)

                        Решение (ЕС) 2016/394 на Съвета от 14 март 2016 г. за приключване на процедурата на консултации с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна (ОВ L 73, 18.3.2016 г., стр. 90).

                     (3)

                        Съвместно изявление на Съвета и представителите на правителствата на държавите членки, заседаващи в рамките на Съвета, на Европейския парламент и на Комисията, Новият европейски консенсус за развитие „Нашият свят, нашето достойнство, нашето бъдеще“ (ОВ C210, 30.6.2017 г. стр. 1).

                     (4)

                        Съвместно съобщение до Европейския парламент и Съвета, Към цялостна стратегия с Африка (JOIN(2020) 4 final).

                     (5)

                        Съвместно съобщение до Европейския парламент и Съвета, План за действие на ЕС относно правата на човека и демокрацията (JOIN/2020/5 final).

                     (6)

                        Стратегическа рамка и план за действие на ЕС (COUNCIL 11855/12).

                     (7)

                        Съвместно съобщение до Европейския парламент и Съвета, План за действие на ЕС относно равенството между половете (GAP) III — амбициозна програма за равенство между половете и за овластяване на жените във външните дейности на ЕС (JOIN(2020 17 final).

                     (8)

                        Вътрешно споразумение между представителите на правителствата на държавите членки, заседаващи в рамките на Съвета, относно които трябва да бъдат взети, и процедурите, които трябва да се следват с оглед на изпълнението на Споразумението за партньорство АКТБ—ЕО (ОВ L 317, 15.12.2000 г., стр. 376).

                     (9)

                        Решение (ОВППС) 2015/1763 на Съвета от 1 октомври 2015 г. относно ограничителни мерки с оглед на положението в Бурунди (ОВ L 257, 2.10.2015 г., стр. 37).

                     (10)

                        Съвет по правата на човека, Състояние на правата на човека в Бурунди, A/HRC/48/16.

                     (11)

                        ОВ L 317, 15.12.2000 г., стр. 3.

                     (12)

                        Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (ОВ L 317, 15.12.2000 г., стр. 3). Споразумението за партньорство АКТБ—ЕС беше изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27), и със споразумението, подписано в Уагадугу на 22 юни 2010 г. (ОВ L 287, 4.11.2010 г., стр. 3). Срокът на прилагане на Споразумението за партньорство АКТБ—ЕС беше удължен с Решение № 3/2019 № 2/2020 на Комитета на посланиците АКТБ—ЕС от 174 декември 201920 г. за изменение на Решение № 3/2019 на Комитета на посланиците АКТБ—ЕС за приемане на преходни мерки съгласно член 95, параграф 4 от Споразумението за партньорство АКТБ—ЕС (ОВ L 420001, 314.12.2020 г., стр. 32), изменено с Решение № 2/2020 на Комитета на посланиците АКТБ—ЕС от 4 декември 2020 г. (ОВ L 420, 14.12.2020 г., стр. 32) и Решение № 3/2021 на Комитета на посланиците АКТБ—ЕС от 26 ноември 2021 г. (ОВ L 441, 9.12.2021 г., стр. 3), до 30 юни 2022 г. или до влизането в сила или временното прилагане на новото Споразумение за партньорство АКТБ—ЕС, в зависимост от това кое от двете събития настъпи по-рано.

                     (13)

                        Споразумение за второ изменение на Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. и изменено за първи път в Люксембург на 25 юни 2005 г. (ОВ L 287, 4.11.2010 г., стр. 3).

                     (14)

                        Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС [2020/2] (ОВ L 1, 3.1.2020 г., стр. 3), изменено с Решение № 2/2020 на Комитета на посланиците АКТБ—ЕС от 4 декември 2020 г. за изменение на Решение № 3/2019 на Комитета на посланиците АКТБ—ЕС за приемане на преходните мерки в съответствие с член 95, параграф 4 от Споразумението за партньорство АКТБ—ЕС [2020/2052] (ОВ L 420, 14.12.2020 г., стр. 32) и Решение № 3/2021 на Комитета на посланиците АКТБ—ЕС от 26 ноември 2021 г. за изменение на решение № 3/2019 на Комитета на посланиците АКТБ—ЕС за приемане на преходните мерки в съответствие с член 95, параграф 4 от Споразумението за партньорство АКТБ—ЕС [2021/2175] (ОВ L 441, 9.12.2021 г., стр. 3).

                     (15)

                        Решение (ЕС) 2016/394 на Съвета от 14 март 2016 г. за приключване на процедурата на консултации с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна (ОВ L 73, 18.3.2016 г., стр. 90).